মুজিবের রাজনীতির গোপন এজেন্ডাটি যদিও অনেকে বহু আগে থেকেই জানতেন, তবে সবার সামনে সেটি প্রকাশ পায় সত্তরের নির্বাচনের পর। যারা বলেন, আওয়ামী লীগ স্বাধীনতার পথ ধরেছে ২৫শে মার্চে পাকিস্তান সেনাবাহিনীর সামরিক হস্তক্ষেপের পর, তারা সঠিক বলেন না। এ মতের এক প্রবক্তা হলেন জনাব আবুল মনসুর আহম্মদ। তার বক্তব্য, “১৯৭১ সালের ২৫শে মার্চের আগে পূর্ব-পাকিস্তানের একজনও পাকিস্তান ভাংগিবার পক্ষে ছিল না; ২৫শে মার্চের পরে একজন পূর্ব-পাকিস্তানীও পাকিস্তান বজায় রাখিবার পক্ষে ছিল না।” –(আবুল মনসুর আহম্মদ, ১৯৮৯)। এটি শুধু মিথ্যাই নয়, সত্যের সাথে মস্করাও। এমন মিথ্যা কথাটি বলা হয়, শেখ মুজিব ও তার দল আওয়ামী লীগের ষড়যন্ত্রের রাজনীতিকে আড়াল করার লক্ষ্যে। অতি দুর্বৃত্তও ইতিহাসে ষড়যন্ত্রকারি রূপে নাম লেখাতে চায় না। সেটি চায় না শেখ মুজিবসহ কোন আওয়ামী লীগ নেতা। তাই প্রবীন আওয়ামী লীগ নেতা জনাব আবুল মনসুর আহমদ তার আওয়ামী লীগ দলীয় বন্ধুদের চরিত্র বাঁচাতে সত্যকে লুকাতে চেয়েছেন। ১৯৭১-এর মার্চ থেকে প্রায় ২০ শে এপ্রিল অবধি দেশ যখন আওয়ামী লীগের দখলে ছিল তখন যে হাজার হাজার অবাঙ্গালী নিহত হলো, বহু অবাঙ্গালী মহিলা ধর্ষিতা হলো, -সে খবর বহু বিদেশী পত্রিকাতেও ছাপা হলো -সেটিকেও তিনি তার বইয়ে মিথ্যা বলেছেন। তিনি লিখেছেন, “আওয়ামী লীগকে দোষী সাবস্ত করিবার জন্য পরবর্তীকালের (৫ই আগষ্ট) (পাকিস্তান সরকারের প্রকাশিত) “হোয়াইট পেপারে” আর অনেক কথা বলা হইয়াছিল। তার প্রধান কথাটা এই যে, ২রা মার্চ হইতে আওয়ামী লীগের “তথাকথিত অহিংস অসহযোগ আন্দোলন” শুরু হওয়ার সাথে সাথেই আওয়ামী লীগ ভলান্টিয়াররা তাদের উস্কানিতে বাংগালীরা অবাংগালীদের উপর বর্বর নির্যাতন ও হত্যাযজ্ঞা শুরু করে। কথাটি যে সত্য নয় তার প্রমাণ প্রকাশিত “হোয়াইট পেপার” নিজে”।–(আবুল মনসুর আহম্মদ, ১৯৮৯)। অথচ বিপুল সংখ্যক অবাঙ্গালী হ্ত্যাটিই হলো বাংলাদেশের ইতিহাসে বর্বরতার অতি কলংকিত ইতিহাস। পাকসেনাদের হাতে অগ্নিসংযোগ ও গণহত্যা হয়েছে এর পরে। অনেক ক্ষেত্রে প্রতিক্রিয়া হিসাবে।